Document ID: 32008R0967

ΚΑΝΟΝΙΣΜΌΣ (ΕΚ) αριθ. 967/2008 ΤΟΥ ΣΥΜΒΟΥΛΊΟΥ
της 29ης Σεπτεμβρίου 2008
για τροποποίηση του κανονισμού (ΕΚ) αριθ. 834/2007 για τη βιολογική παραγωγή και την επισήμανση των βιολογικών προϊόντων
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37 παράγραφος 2 αυτής,
την πρόταση της Επιτροπής,
τη γνώμη του Ευρωπαϊκού Κοινοβουλίου,
Εκτιμώντας τα ακόλουθα:
(1)
Ο κανονισμός (ΕΚ) αριθ. 834/2007 (1) εισήγαγε κανόνες για τις υποχρεωτικές ενδείξεις που πρέπει να χρησιμοποιούνται στα βιολογικά προϊόντα στις οποίες περιλαμβάνεται, από την 1η Ιανουαρίου 2009, η χρήση του κοινοτικού λογότυπου στα προσυσκευασμένα τρόφιμα σύμφωνα με το άρθρο 24 παράγραφος 1 στοιχείο β) του εν λόγω κανονισμού.
(2)
Προέκυψε ότι μπορεί να δημιουργηθεί σύγχυση μεταξύ του κοινοτικού λογότυπου σύμφωνα με το παράρτημα V του κανονισμού (ΕΟΚ) αριθ. 2092/91 του Συμβουλίου, της 24ης Ιουνίου 1991, περί του βιολογικού τρόπου παραγωγής γεωργικών προϊόντων και των σχετικών ενδείξεων στα γεωργικά προϊόντα και στα είδη διατροφής (2), και των άλλων λογότυπων για τις προστατευόμενες γεωγραφικές ενδείξεις και τις προστατευόμενες ονομασίες προέλευσης σύμφωνα με τον κανονισμό (ΕΚ) αριθ. 1898/2006 της Επιτροπής, της 14ης Δεκεμβρίου 2006, σχετικά με τη θέσπιση λεπτομερών κανόνων εφαρμογής του κανονισμού (ΕΚ) αριθ. 510/2006 του Συμβουλίου για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων (3) καθώς και του λογότυπου των εγγυημένων παραδοσιακών ιδιότυπων προϊόντων, που ορίζεται στον κανονισμό (ΕΚ) αριθ. 1216/2007 της Επιτροπής, της 18ης Οκτωβρίου 2007, για τον καθορισμό λεπτομερών κανόνων εφαρμογής του κανονισμού (ΕΚ) αριθ. 509/2006 του Συμβουλίου για τα γεωργικά προϊόντα και τα τρόφιμα που χαρακτηρίζονται ως εγγυημένα παραδοσιακά ιδιότυπα προϊόντα (4).
(3)
Είναι σημαντικό για την κατανόηση εκ μέρους των καταναλωτών να διασφαλίζεται ενημερωτική επισήμανση με χαρακτηριστικό και ελκυστικό κοινοτικό λογότυπο, το οποίο να συμβολίζει τη βιολογική παραγωγή και να ταυτοποιεί σαφώς τα προϊόντα. Ο σχεδιασμός τέτοιου κοινοτικού λογότυπου απαιτεί ένα ορισμένο χρονικό διάστημα προκειμένου να αναπτυχθεί και να καταστεί γνωστό στο κοινό.
(4)
Για την αποφυγή μη αναγκαίων οικονομικών και οργανωτικών επιβαρύνσεων για τους εμπορευομένους, η υποχρεωτική χρήση του κοινοτικού λογότυπου θα πρέπει να αναβληθεί για το χρονικό διάστημα που είναι αναγκαίο για τη δημιουργία νέου κοινοτικού λογότυπου. Η απόφαση αυτή δεν παρακωλύει τους εμπορευομένους να χρησιμοποιούν, σε εθελοντική βάση, το υφιστάμενο λογότυπο που ορίζεται στο παράρτημα V του κανονισμού (ΕΟΚ) αριθ. 2092/91.
(5)
Ως εκ τούτου, ο κανονισμός (ΕΚ) αριθ. 834/2007 θα πρέπει να τροποποιηθεί αναλόγως,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 42 του κανονισμού (ΕΚ) αριθ. 834/2007, προστίθεται το ακόλουθο εδάφιο:
«Ωστόσο, το άρθρο 24 παράγραφος 1 στοιχεία β) και γ) εφαρμόζεται από την 1η Ιουλίου 2010».
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 29 Σεπτεμβρίου 2008.

Labels: 3
17
6